KOMMISSIONENS FORORDNING (EF) Nr. 676/1999 af 26. marts 1999 om femte ændring af forordning (EF) nr. 785/95 om gennemførelsesbestemmelser til Rådets forordning (EF) nr. 603/95 om den fælles markedsordning for tørret foder

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 603/95 af 21. februar 1995 om den fælles markedsordning for tørret foder (1), senest ændret ved forordning (EF) nr. 1347/95 (2), særlig artikel 18, og

ud fra følgende betragtninger:

Kommissionens forordning (EF) nr. 785/95 af 6. april 1995 om gennemførelsesbestemmelser til Rådets forordning (EF) nr. 603/95 om den fælles markedsordning for tørret foder (3), senest ændret ved forordning (EF) nr. 1794/97 (4), bestemmer i artikel 2, nr. 2, litra a), første led, at i tørringsanlæg, der anvendes til kunsttørring af frisk foder, skal lufttemperaturen være mindst 93 °C ved processens begyndelse;

ifølge omfattende videnskabelige undersøgelser bevares næringsværdien, navnlig betacarotenindholdet, af et produkt af høj kvalitet, hvis tørringen af det friske foder foregår ved høj temperatur;

markedet for tørret foder er præget af faldende salgspriser og stigende produktion, og det er derfor nødvendigt at udbyde et produkt af høj ernæringsmæssig kvalitet fremstillet under ensartede konkurrencevilkår og at retfærdiggøre den støtte, der gives til medfinansiering af forarbejdningsomkostningerne; dette kan opnås ved at gøre tørring af foder ved høj temperatur til generel praksis;

foderforarbejdningen foregår ved høj temperatur på de fleste forarbejdningsvirksomheder; det bør derfor fastsættes, at anlæg, der stadig anvender en temperatur på 93 °C ved processens begyndelse, skal ændres inden for en rimelig frist, så de kan benytte den samme praksis;

for at de tekniske ændringer, der er nødvendige i den forbindelse, kan foretages, skal myndighederne bekræfte deres godkendelse af virksomheden;

for øjeblikket anvendes der i nogle medlemsstater et lille antal båndtørrere, hvis temperatur ved processens begyndelse er mindst 110 °C; det er små anlæg med ringe kapacitet, hvis driftstemperatur ikke kan forhøjes uden væsentlige tekniske ændringer; de bør derfor fritages fra at opfylde kravet om en tørringstemperatur på mindst 350 °C, idet det dog samtidigt gøres klart, at ingen nye anlæg af denne type vil blive godkendt efter begyndelsen af produktionsåret 1999/2000;

artikel 15, litra b), i forordning (EF) nr. 785/95 bestemmer, at medlemsstaterne skal give Kommissionen meddelelse om de arealer og mængder, der er omfattet af kontrakter og leveringsanmeldelser; erfaringen viser, at disse meddelelser er årsag til modstridende og utilfredsstillende oplysninger; de bør derfor afskaffes;

Forvaltningskomitéen for Tørret Foder har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

I forordning (EF) nr. 785/95 foretages følgende ændringer:

1) Artikel 2, nr. 2, litra a), første led affattes således:

»- lufttemperaturen skal være mindst 350 °C ved processens begyndelse; dog skal båndtørrere, hvis temperatur ved processens begyndelse er mindst 110 °C, og som er godkendt inden begyndelsen af produktionsåret 1999/2000, ikke opfylde dette krav«

2) I artikel 15 udgår litra b).

Artikel 2

1. De tekniske ændringer af tørringsanlæggene, der er nødvendige i henhold til artikel 1, nr. 1, foretages, uden at dette berører forpligtelsen til at underrette myndighederne inden for den fastsatte frist, jf. artikel 4, stk. 1, litra a), sidste afsnit, i forordning (EF) nr. 785/95, for at opnå bekræftelse af godkendelsen.

2. Senest den 15. maj 1999 forelægger medlemsstaterne Kommissionen en liste over de båndtørrere, der er blevet godkendt inden begyndelsen af produktionsåret 1999/2000, og som derfor er omfattet af undtagelsen i artikel 1, nr. 1.

Artikel 3

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra ikrafttrædelsesdatoen bortset fra artikel 1, nr. 1, der anvendes fra den 1. april 2000.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 26. marts 1999.

På Kommissionens vegne

Franz FISCHLER

Medlem af Kommissionen

(1) EFT L 63 af 21. 3. 1995, s. 1.

(2) EFT L 131 af 15. 6. 1995, s. 1.

(3) EFT L 79 af 7. 4. 1995, s. 5.

(4) EFT L 255 af 18. 9. 1997, s. 12.